ผู้ติดเชื้อโควิดช่วงนี้เพิ่ม แต่ส่วนใหญ่อาการไม่รุนแรงผลจากการฉีดวัคซีน คาดจะพบติดเชื้อเพิ่มช่วงกันยายนนี้
นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กล่าวว่า ทั่วโลกหลายประเทศเริ่มลดการรายงานตัวเลขผู้ติดเชื้อ ส่วนใหญ่เน้นรายงานผู้ป่วยที่เข้ารักษาใน รพ. และผู้เสียชีวิตเป็นหลัก ไทยก็ปรับสู่โหมดการการรายงานสถานการณ์ที่เน้นผู้ป่วยเป็นหลักเพื่อให้เห็นภาพระบบการรองรับดูแลด้านการแพทย์และสาธารณสุขว่าเพียงพอ เหมาะสมมากน้อยแค่ไหนในแต่ละช่วงสถานการณ์ สำหรับสถานการณ์โรคโควิด-19 หลายประเทศผู้ติดเชื้อและผู้ป่วยเริ่มเพิ่มขึ้นจากการหย่อนมาตรการ แม้ประเทศที่มีสัดส่วนการฉีดวัคซีนครอบคลุมไปมากก็ยังพบจำนวนผู้ติดเชื้อเพิ่มขึ้นได้ จากสายพันธุ์ย่อยโอมิครอน BA.4 และ BA.5 แต่ก็พบด้วยว่าแม้อัตราติดเพิ่มคล้ายกันแต่อัตราป่วยหนักและเสียชีวิตต่างกันระหว่างประเทศที่อัตราฉีดวัคซีนต่างกัน ยิ่งฉีดวัคซีนไปมากยิ่งลดการป่วยหนักและเสียชีวิตลงได้ สำหรับประเทศไทยพบผู้ติดเชื้อ BA.4 และ BA.5 จากการเปิดประเทศ พบผู้ติดเชื้อและป่วยอาการไม่รุนแรงเพิ่มขึ้น เห็นจากที่เข้าระบบรักษาแบบผู้ป่วยนอก รับ ยา กลับไปกักตัวเองที่บ้าน OPSI (เจอ แจก จบ) ที่เดิมมี 191,000 ราย เพิ่มเป็น 207,643 ราย ถือว่าเพิ่มขึ้นค่อนข้างมาก แต่ผลการติดตามผู้ป่วยหนักที่มีอาการปอดอักเสบ แม้พบเพิ่มขึ้นสอดคล้องผู้กับติดเชื้อที่เพิ่มขึ้นแต่เพิ่มเพียงเล็กน้อย ผู้ที่ต้องเข้ารักษาใน รพ. ไม่ได้เพิ่มขึ้นมาก ผู้ป่วยใส่ท่อยังทรงตัว เช่นเดียวกับอัตราเสียชีวิตรายวันที่คงตัวและลดลงเล็กน้อย เมื่อดูข้อมูลผู้เสียชีวิตจากโควิดโดยตรง ระหว่างวันที่ 26 มิถุนายน-2 กรกฎาคม 2565 มีผู้เสียชีวิตปอดอักเสบรุนแรง 106 ราย ทั้งหมดล้วนเป็นกลุ่มเสี่ยง 608 จำนวนนี้เกือบครึ่งไม่ได้วัคซีนสักเข็ม บางส่วนฉีด 2 เข็ม นานเกิน 3 เดือนไม่ยอมฉีดเข็มกระตุ้น ภูมิฯ จึงลด เมื่อติดเชื้อจึงป้องกันป่วยหนัก-เสียชีวิตไม่ได้ ทั้งนี้ เมื่อดูเฉพาะผู้ป่วยในวันที่ 1 มกราคม-3 กรกฎาคม 2565 สถานการณ์ตอนนี้ กรุงเทพฯ และปริมณฑล มีพอสมควร และเพิ่มขึ้นในบางจังหวัด ทำให้ข้อมูลสะสมรายสัปดาห์ ตั้งแต่สัปดาห์ที่ 22-26 เริ่มเพิ่มขึ้น โดยเฉพาะกรุงเทพฯ สรุปคือ ทั้งประเทศมีการติดเชื้อเพิ่มในกรุงเทพฯ และปริมณฑล โดยเฉพาะจังหวัดท่องเที่ยว คาดจะพีคสุดช่วงเดือนกันยายน อาจติดเชื้อวันละประมาณ 4,000 รายเป็นสัญญาณเตือน ว่าต้องพิจารณาเรื่องการควบคุมโรค ต้องมีมาตรการเพิ่ม สิ่งสำคัญคือ ขอให้มีการปฏิบัติตนตามมาตรการ UP ป้องกันโรคส่วนบุคคล ให้สวมหน้ากากอนามัยตลอดวเลา โดยเฉพาะขณะใช้บริการขนส่งสาธารณะทุกประเภท และขณะร่วมกิจกรรมคนจำนวนมาก รวมทั้งเว้นระยะห่างตามความเหมาะสม พร้อมเร่งมาตรการฉีดวัคซีนกลุ่ม 608 เพื่อลดอาการหนักที่กำลังเพิ่มขึ้น